KOMMISSIONENS FORORDNING (EF) Nr. 467/96 af 14. marts 1996 om visse spanske regioners fritagelse for ekstraordinær jordudtagning i produktionsåret 1996/97
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 1765/92 af 30. juni 1992 om indførelse af en støtteordning for producenter af visse markafgrøder (1), senest ændret ved forordning (EF) nr. 2989/95 (2), særlig artikel 2, og
ud fra følgende betragtninger:
I tilfælde af usædvanlige vejrforhold, der bevirker et fald i markafgrødernes udbytter til langt under det normale, og som medfører en overskridelse af den pågældende regions basisareal, kan producenterne i nævnte region fritages for forpligtelsen til ekstraordinær jordudtagning uden godtgørelse;
den tørke, der i mange måneder har hærget i Spanien, har medført et sådant fald i udbytterne i visse regioner; tørken berettiger til en total fritagelse for ekstraordinær jordudtagning i de regioner i Spanien, hvor basisarealet er overskredet;
de i denne forordning fastsatte foranstaltninger er i overensstemmelse med udtalelse fra Den Fælles Komité for Korn, Fedtstoffer og Tørret Foder -
UDSTEDT FØLGENDE FORORDNING:
Artikel 1
Producenterne af markafgrøder i de såkaldte »Secano«-regioner i de autonome samfund Aragón, Castilla y León og País Vasco og i de såkaldte »Regadío«-regioner på hele det spanske nationale område fritages for ekstraordinær jordudtagning som omhandlet i artikel 2, stk. 6, andet led, i forordning (EØF) nr. 1765/92 i produktionsåret 1996/97.
Artikel 2
Denne forordning træder i kraft på dagen for offentliggørelsen i De Europæiske Fællesskabers Tidende.
Den anvendes fra den 15. januar 1996.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 14. marts 1996.